Предпролетен вятър
Предпролетний вятър
безкрайни хармонии
разкройва в недрата
на мрачни гори,
враждебни кервани
възпря и разгони,
за пролетна радост
вратите разкри!

По угари черни
и бели поляни
запаля, раздухва
загаснал живот,
лечебните билки
за зимните рани
ликуващ донася
от живия свод!

Предпролетний вятър
с любов ще целуне
и вси безнадеждно
самотни сърца,
ще трепнат към радост
печалните струни,
сред живия огън
на мъртви лица!

Стихотворения на Теодор Траянов